CELEX: 62012TN0492
Language: et
Date: 2012-11-12 00:00:00
Title: Kohtuasi T-492/12: 12. novembril 2012 esitatud hagi — von Storch jt versus EKP

2.2.2013   
            
            
               ET
            
            
               Euroopa Liidu Teataja
            
            
               C 32/18
            
         12. novembril 2012 esitatud hagi — von Storch jt versus EKP
   (Kohtuasi T-492/12)
   2013/C 32/29
   Kohtumenetluse keel: saksa
   
      Pooled
   
   
      Hagejad: Sven A. von Storch (Berliin, Saksamaa) ja 5 216 teist hagejat (esindajad: advokaadid M. Kerber ja B. von Storch)
   
      Kostja: Euroopa Keskpank
   
      Nõuded
   
   Hageja palub Üldkohtul:
   
               —
            
            
               tunnistada, et Euroopa Keskpanga 6. septembri 2012. aasta otsused eurosüsteemi otsetehingute teatud tehniliste tunnuste kohta riigivõlakirjade järelturgudel ei ole kooskõlas ELTL artiklitega 123–125, anda teada ELTL artiklist 264 tulenev õiguslik tagajärg ja takistada otsuste edasist rakendamist;
            
         
               —
            
            
               tunnistada, et Euroopa Keskpanga 6. septembri 2012. aasta otsus lisameetmete kohta tagatiste kättesaadavuse tagamiseks pooltele selleks, et nad saaksid osaleda eurosüsteemi likviidsustehingutes, ei ole kooskõlas ELTL artiklitega 123–125; anda teada ELTL artiklist 264 tulenev õiguslik tagajärg ja takistada otsuste edasist rakendamist;
            
         
               —
            
            
               mõista kohtukulud kodukorra artikli 87 lõike 2 alusel välja kostjalt.
            
         
      Väited ja peamised argumendid
   
   Hagi põhjenduseks esitavad hagejad järgmised väited.
   
               1.
            
            
               Vaidlustatud otsused on vastuolus ELTL artiklitega 123–125. Sellega seoses väidavad hagejad, et ELTL artikli 123 kohaselt on keelatud riigivõlgade monetariseerimine ja tulenevalt määrusest (EÜ) nr 3603/93 (1) on selle keeluga hõlmatud nii esmas- kui ka järelturg.
            
         
               2.
            
            
               Lisaks rikub Euroopa Keskpank ELTL artiklit 127. Hagejad väidavad, et EKP-le antud rahapoliitilise mandaadi eesmärk on tagada hinnastabiilsust. Nende meetmete rakendamisega teeb Euroopa Keskpank aga fiskaalpoliitikat ja tegutseb ultra-vires.
            
         
               3.
            
            
               Lisaks sellele väidavad hagejad, et vaidlustatud otsused on vastuolus Protokolliga (nr 27) siseturu ja konkurentsi kohta (2) koostoimes ELTL artikliga 51. Hagejate seisukoht on, et riigi võlakirjade omandamine rahastamisprobleemidega riikidest kujutab endast otsest sekkumist sellisesse turusegmenti, mida iseloomustab pakkumise ülejääk. See omandamine tekitab kunstliku pakkumise puudumise, mis mõjutab vastavalt võlakirjade intresse ja mis ei ole kooskõlas moonutamata konkurentsi põhimõtetega.
            
         
               4.
            
            
               EKP rikub ELTL artiklit 130 koosmõjus Euroopa keskpankade ja EKP põhikirja (3) artikliga 7, kuna EKP president on lasknud end mõjutada nii, et ta on vastu võtnud vaidlustatud otsused.
            
         
               5.
            
            
               Riigi võlakirjade ostmine, mille motiivid ei tulene raha-, vaid fiskaalpoliitikast ja mis ei aita kaasa hinnastabiilisuse tagamisele, kahjustab turge ja ohustab usaldust sõltumatusse rahapoliitikasse. Hagejate arvates tuleneb Euroopa rahaliidu normatiivsest kujust subjektiivne õigus nõuda ilmselgelt stabiilsust ohustava käitumise lõpetamist, mis eelkõige ei ole kooskõlas ELTL artiklitega 123–125.
            
         
      (1)  Nõukogu 13. detsembri 1993. aasta määrus (EÜ) nr 3603/93 asutamislepingu artiklis 104 ja artikli 104b lõikes 1 nimetatud keeldude kohaldamiseks vajalike määratluste täpsustamise kohta (EÜT L 332, lk 1; ELT eriväljaanne 10/001 lk 27).
   
      (2)  ELT 2010, C 83, lk 309.
   
      (3)  Protokoll (nr 4) Euroopa keskpankade süsteemi ja Euroopa Keskpanga põhikirja kohta (ELT 2010. C 83, lk 230).